আর এটা সহজেই বলা যায় যে- এই খুনের মহোৎসব মূলত: বিচারহীনতার সংস্কৃতির কারণেই আমাদের সমাজে জগদ্দল পাথরের মতো চেপে বসেছে। সরকার ও আইনশৃঙ্খলা বাহিনী জনগণের নিরাপত্তা দিতে উদাসীন। গত কয়েক বছরে ওয়াসিকুরসহ ৮ ব্লগার নৃশংস হত্যার শিকার হয়েছেন। ইতোপূর্বে ৭ ব্লগার হত্যার কোনো ক্লু বের করতে পারেনি পুলিশ। কাউকে বিচারের আওতায় আনা সম্ভব হয়নি। এরপরও কী পুলিশের এই ব্যর্থতার জন্য রাষ্ট্রযন্ত্র কোনো পদক্ষেপ নিয়েছে? ফলে শুধু ৮ ব্লগারই নয়, হত্যাকারীরা প্রশ্রয় পেয়ে আরো বেশি শক্তি অর্জন করছে। ২০০৪ সাল থেকে প্রকাশ্যে সাংস্কৃতিক, উদারমনা ও মুক্তচিন্তার ব্যক্তি এমন কি ইসলামী ব্যক্তিত্বদের হত্যার অভিযানে নামে খুনীরা। ওই সালে মুক্তমনা লেখক ও ঢাকা বিশ্ববিদ্যালয়ের শিক্ষক ড. হুমায়ুন আজাদ ও রাজশাহী বিশ্ববিদ্যালয়ের অর্থনীতি বিভাগের অধ্যাপক মোহাম্মদ ইউনুসকেকে নৃসংশভাবে হত্যার মাধ্যমে খুনের অভিযান শুরু হয়।